
JAVASLATOK
Az Állampolgári Jogi, Bel- és Igazságügyi Bizottság felkéri a Költségvetési Ellenőrző Bizottságot mint illetékes bizottságot, hogy állásfoglalásra irányuló indítványába foglalja bele az alábbi javaslatokat:
1.	üdvözli, hogy az Európai Számvevőszék (a „Számvevőszék”) a Bűnüldözési Együttműködés Európai Uniós Ügynöksége (Europol) 2022. évi pénzügyi évre vonatkozó éves beszámolója alapjául szolgáló ügyleteket minden lényeges szempontból jogszerűnek és szabályszerűnek ítélte; 
2.	üdvözli, hogy az Europol végrehajtotta a mentesítésért felelős hatóság által a belső kontrollrendszerekkel, az adatvédelemmel és a külső kommunikációval kapcsolatban megfogalmazott intézkedéseket, valamint a Számvevőszék észrevételeit, különösen az esetleges összeférhetetlenség értékelésének folyamatát illetően; nagyra értékeli a nemek szerinti megoszlással és az adminisztratív eljárások digitalizálásával kapcsolatos további tevékenységeket; üdvözli a Bizottság információs rendszereinek és eszközeinek használata révén megvalósított további digitalizációt a humánerőforrás-gazdálkodás és a szerződéskezelés területén;
3.	emlékeztet a Számvevőszék három holland kirendelt nemzeti szakértő napidíjával kapcsolatos tranzakciók jogszerűségére és szabályszerűségére vonatkozó észrevételére; emlékeztet arra, hogy az Europol megállapította és nyilvánosságra hozta, hogy 2022-ben három holland kirendelt nemzeti szakértő napidíja tekintetében 155 553 EUR túlfizetésre került sor; tudomásul veszi az Europol válaszát, miszerint az (EU) 2018/1046 költségvetési rendelet 101. cikkében meghatározott követelményekkel összhangban az Europol úgy határozott, hogy a küldő hatóságokkal fennálló bizalmi és együttműködési kapcsolat fenntartása érdekében lemond a túlfizetés visszafizettetéséről; üdvözli, hogy az Europol szigorúbb előzetes ellenőrzést vezetett be, többek között a források elosztását illetően is annak érdekében, hogy a jövőben a kifizetés teljesítése előtt tényleges bizonyosságot lehet szerezni az adott pénzügyi jogosultságok jogszerűségéről; 
4.	emlékeztet a Számvevőszéknek észrevételére az egyik tagállamban működő nemzeti rendőrség tevékenységeinek finanszírozásához nyújtott működési támogatáshoz kapcsolódó tranzakciók jogszerűségét és szabályszerűségét illetően; megjegyzi, hogy a Számvevőszék megállapította, hogy a támogatás 0,2 millió EUR összegű része szabálytalan volt; tudomásul veszi az Europol válaszát, amely szerint az operatív támogatás a különleges intervenciós egységek egyik tagállam által koordinált tevékenységeire vonatkozott, és ezért az (EU) 2018/1046 költségvetési rendelet 186. cikke (4) bekezdésének c) pontja és a Bizottságnak a vissza nem térítendő támogatások igazgatására vonatkozó megfelelő konkrét végrehajtási iránymutatása szerint a hozzáadottérték-adó (héa) elszámolható költségnek minősült; üdvözli, hogy az Europol az operatív támogatások esetében a Számvevőszék észrevételeinek fényében értékelni fogja a héa elszámolhatóságát;
5.	megelégedéssel veszi tudomásul, hogy 2022-ben az Europol 98 068 operatív hozzájárulást fogadott el és 2 758 műveletet támogatott, amelyek öt többéves stratégiai prioritáshoz kapcsolódtak; tudomásul veszi az Europol 2022. évi munkaprogramját tükröző tevékenységeit, beleértve az operatív információtechnológiai és információkezelési képességek fejlesztését, az operatív koordinációt, a súlyos és szervezett bűnözés, a kiberbűnözés, valamint a pénzügyi és gazdasági bűnözés elleni küzdelmet, a terrorizmus elleni stratégiai és elemzési koordinációt és irányítást, a támogatást és az igazgatást; üdvözli az Europol Ukrajnával folytatott együttműködését, valamint a tagállamoknak és a szomszédos országoknak nyújtott támogatás növekedését az év elején a háborúval összefüggésben; üdvözli, hogy az Europol felfüggesztette együttműködését Oroszországgal;
6.	megjegyzi, hogy 2022. szeptember 16-án az európai adatvédelmi biztos azt kérte az Európai Unió Bíróságától, hogy semmisítse meg a módosított Europol-rendelet két rendelkezését, nevezetesen a 74a. és 74b. cikket, azzal érvelve, hogy azok súlyosan aláássák az egyének személyes adataikhoz kapcsolódó jogbiztonságát és veszélyeztetik az európai adatvédelmi biztos függetlenségét; tudomásul veszi továbbá a Törvényszék T-578/22. sz. ügyben 2023. szeptember 6-án hozott végzését, amely szerint az európai adatvédelmi biztos által a módosított Europol-rendelet ellen benyújtott kereset elfogadhatatlannak minősül, és ami a vitatott rendelkezéseknek az európai adatvédelmi biztos 2022. január 3-i határozatára gyakorolt esetleges hatásait illeti, az európai adatvédelmi biztos nem hivatkozhat ezekre keresetének alátámasztása érdekében; megjegyzi, hogy az európai adatvédelmi biztos fellebbezett a T-578/22. sz. ügyben, és hogy az (EU) 2016/794 rendelet értelmében megbízatásának része, hogy felügyelje a személyes adatok Europol általi kezelésének jogszerűségét; üdvözli az Europol azon erőfeszítéseit, hogy foglalkozzon az európai adatvédelmi biztos ajánlásaival, különösen azt, hogy időközben a módosított Europol-rendelet hatálybalépése előtti valamennyi hozzájárulást az érintettek kategóriáiba sorolták;  
7.	tudomásul veszi, hogy az Europol továbbra is szorosan együttműködött az eu-LISA-val az Európai Utasinformációs és Engedélyezési Rendszerből (ETIAS) származó utazási kérelmek adatainak az Europol-adatokkal való automatizált összevetésének kialakítása érdekében; megjegyzi, hogy az ETIAS működésbe lépését a Tanács határozata 2023 novemberére halasztotta; nagyra értékeli, hogy az Europol 2022-ben kibővítette együttműködését az Európai Ügyészséggel (EPPO), mivel az év végéig 21 fő EPPO-műveletet támogatott az adócsalás területén;
8.	megjegyzi, hogy a 2022. június 28-án hatályba lépett módosított Europol-rendelet megköveteli tevékenységeinek fokozott felügyeletét, például az alapjogi tisztviselői pozíció létrehozása és alapjogi tisztviselő kinevezése révén, aki az Europolon belül közvetlenül az ügyvezető igazgatónak tartozik beszámolási kötelezettséggel; kiemeli továbbá, hogy az Europol hatásköreinek a tagállamok támogatása, valamint a magánfelekkel, harmadik országokkal és nemzetközi szervezetekkel való együttműködés tekintetében történő kiterjesztése további belső és külső felügyeleti mechanizmusok létrehozását tenné szükségessé az uniós jog tiszteletben tartásának garantálása és az alapvető jogok védelmének biztosítása érdekében;
9.	emlékeztet az európai adatvédelmi biztos Europolról szóló, 2022. december 16-i ellenőrzési jelentésének megállapításaira, amely ellenőrizte az Europol birtokában lévő, harmadik országok állampolgáraira vonatkozó adatállományok célzott ellenőrzéseit; emlékeztet arra, hogy az európai adatvédelmi biztos megállapította, hogy a partnerek által a kiskorúakról (köztük a 15 év alatti kiskorúakról) szolgáltatott információk értékelésének általános folyamata egyértelmű és jól kidolgozott; emlékeztet arra, hogy az európai adatvédelmi biztos több olyan esetet is talált, amikor ha egy szervezett bűnözői csoport tágabb keretein belül a jelek szerint viszonylag kisebb jogsértésben részt vevő kiskorúak adatainak (a besorolás szempontjából) a gyanú azonos szintjét tulajdonítják, az nem biztos, hogy megfelel a „szigorú arányosság” küszöbértékének; hangsúlyozza, hogy az Europol köteles tiszteletben tartani az Europol-rendelet 30. cikkének (1) bekezdésében megállapított „szigorú arányosság” elvét; 
10.	tudomásul veszi a média jelentéseit az Europol korábbi személyzetének állítólagos összeférhetetlenségi ügyeiről; emlékeztet arra, hogy az ombudsman 2023. december 20-án vizsgálatot indított azzal kapcsolatban, hogy az Europol hogyan kezelte két volt alkalmazottnak a gyermekek online szexuális bántalmazása elleni küzdelemmel kapcsolatos pozíciókba való áthelyezését; megjegyzi, hogy az ügynökség válasza szerint megvizsgálta a jelentéseket, és többek között arról számolt be, hogy nem állapítottak meg összeférhetetlenséget a korábbi alkalmazottak részéről; kéri, hogy alaposan vizsgálják ki az állításokat, és az eredményekről számoljanak be a mentesítésért felelős hatóságnak; 


[bookmark: FootprintPageAD]MELLÉKLET: AZON SZERVEZETEK VAGY SZEMÉLYEK, AMELYEKTŐL, ILLETVE AKIKTŐL AZ ELŐADÓ ÉSZREVÉTELEKET KAPOTT
<FootprintIntro>Az előadó az alábbi szervezetektől vagy személyektől kapott hozzájárulásokat a vélemény elkészítése során:</FootprintIntro>
	Szervezet és/vagy személy

	European Union Agency for Law Enforcement (“EUROPOL”)



A fenti felsorolás az előadó kizárólagos felelősségi körében készült.

